Жалба, подадена на 22 септември 2011 г. - MasterCard и др./Комисия
(Дело T-516/11)
Език на производството: английски
Страни
Жалбоподатели: MasterCard, Inc. (Уилмингтън, Съединени американски щати); MasterCard International, Inc. (Уилмингтън) и MasterCard Europe (Ватерло, Белгия) (представители: B. Amory, V. Brophy и S. McInnes, lawyers)
Ответник: Европейска комисия
Искания на жалбоподателите
Жалбоподателите молят Общия съд:
да обяви жалбата за допустима,
да отмени изцяло отказа на Комисията от 12 юли 2011 г., основан на изключенията по член 4, параграф 2, първо тире и член 4, параграф 3, първа алинея от Регламент (ЕО) № 1049/2011 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, стр. 43; Специално издание на български език, 2007 г., глава 1, том 3, стр. 76); и
да осъди Комисията да заплати съдебните разноски.
Правни основания и основни доводи
В подкрепа на жалбата си жалбоподателите излагат две правни основания.
1.    Първото правно основание е изведено от нарушение на член 4, параграф 3 и член 8, параграф 1 от Регламент (ЕО) № 1049/2001, доколкото:
Комисията не е доказала, че условията по член 4, параграф 3, първа алинея от Регламент (ЕО) № 1049/2001 са изпълнени,
данните, на които се основава Комисията, са неверни, и
съществува по-висш обществен интерес от оповестяването на документите, представени от EIM Business and Policy Research в рамките на проучването относно "Разходите и ползите за търговците от приемането на различни методи на плащане" (COMP/2009/D1/020).
2.    Второто правно основание е свързано с твърдението, че Комисията е допуснала грешка при прилагането на правото, нарушавайки член 4, параграф 2, първо тире и член 8, параграф 1 от Регламент (ЕО) № 1049/2001, доколкото:
Комисията не е доказала, че условията по член 4, параграф 2, първо тире от Регламент (ЕО) № 1049/2001 са изпълнени,
данните, на които се основава Комисията, не са надеждни, и
съществува по-висш обществен интерес от оповестяването на документите на EIM.
____________